Iltapäiväkerhon rehtori toteaa, että kerhossa on talven aikana sattunut monenlaista, mutta kaikki tilanteet on selvitetty kyseessä olevien lasten ja huoltajien kanssa.

Iltapäiväkerhossa Helsingin Vuosaaressa on ollut useita valvomattomia ja epäasiallisia tilanteita, sanoo äiti, jonka lapsi käy kyseisessä kerhossa.

Iltapäiväkerhon rehtorin mukaan tilanteet on selvitetty heti.

Aikuiset valvovat iltapäiväkerhossa jatkossa tiukemmin lasten puhelimien käyttöä.

Aikuiset valvovat lasten puhelimien käyttöä tiukemmin vuosaarelaisessa iltapäiväkerhossa. Kuvituskuva. MOSTPHOTOS

Iltalehteen yhteyttä ottaneen äidin mukaan vuosaarelaisessa iltapäiväkerhossa on ollut useita epäasiallisia tilanteita, joihin ei ole puututtu riittävällä tavalla. Kakkosluokkalaiset olivat äidin mukaan esimerkiksi pakottaneet ykkösluokkalaisia ottamaan housut pois jalasta ja painostaneet pusuleikkeihin vessaan. Toisessa tilanteessa kakkosluokkalaiset olivat katsoneet pornoa ja näyttäneet sisältöä muillekin lapsille, äiti kertoo.

Lisäksi iltapäiväkerhossa on ollut äidin mukaan useita valvomattomia vaaratilanteita. Yhdessä tilanteessa jalkansa loukannutta lasta oli työnnetty pyörätuolissa alamäkeen ja lapsi oli loukannut itsensä pyörätuolin kaatuessa. Äidin mukaan hänen oma lapsensa oli puolestaan saanut ison mustelman tilanteesta, jossa ohjaaja oli antanut käyttää itseään kiipeilytelineenä.

- Ohjaaja oli sitten tipauttanut lapsen ja hänelle tuli iso mustelma siitä. Kun soitin kerhoon ja koetin saada tähän vastausta, että miksi ihmeessä lapset kiipeilevät ohjaajia pitkin, siellä sanottiin, että näistä tapahtumista keskustellaan jossain palaverissa.

Äiti on huolissaan siitä, ovatko kerhossa resurssit valvoa lapsia riittävät.

- Ei koulun puolelta ole tullut tietoon tällaista.

Seksuaalisesti virittynyt tunnelma

Huhtikuussa koulun pihalla oli nähty iltapäivällä lapsia ahdisteleva mies. Koulun tiloissa toimiva iltapäiväkerho lähetti asiasta vanhemmille tiedon viestillä.

Iltapäiväkerhon lähettämässä viestissä sanotaan, että vanha mies oli lapsensa kerhosta hakeneen vanhemman mukaan ehdotellut lapselle " mukaan lähtemistä " . Viestissä kerrottiin miehen tuntomerkit sekä se, että yksi ohjaajista oli ollut kello 16 valvomassa lasten lähtöä koulun pihalta, eikä kyseistä miestä ollut enää silloin näkynyt koulun lähettyvillä.

Äiti itse ei ollut saanut viestiä, vaan toinen vanhempi välitti sen hänelle.

- Tässä on kuitenkin kyse lasten turvallisuudesta, niin olisi todella tärkeää tiedottaa asiasta kunnolla vanhempia. Kaikki eivät viestiä saaneet, äiti toteaa.

Äiti on tilanteeseen turhautunut, sillä hän kokee, ettei tilanteeseen ole tullut parannusta, vaikka hän on ollut useita kertoja yhteydessä iltapäiväkerhon vetäjiin.

- Viimeksi eilen lapseni kysyi, että äiti tiedätkö sä tätä kappaletta, että iltapäiväkerhossa sitä kuunneltiin ja katsottiin siitä musiikkivideota. Kun en tiennyt kappaletta, lapsi etsi videon Youtubesta ja siinä vihreän alienin liikkeet ovat tosi törkeitä, äiti ihmettelee.

Kappale on El Chombo - Dame Tu Cosita, jossa toistetaan espanjaksi sanoja " Give me your little thing ah ah " samalla kun alien tekee seksiin viittaavia liikkeitä.

- Lasten kesken on muutenkin ollut niin paljon seksuaalisviritteistä touhua, niin en ymmärrä, miten tällaista videota on katsottu. Kun me vanhemmat olemme pyrkineet keskustelemaan kerhon vetäjien kanssa seksuaalisvirittyneestä tunnelmasta ryhmässä, yksi ohjaaja sanoi, että lapsuuteen kuuluu seksuaalisuus. Minusta tällaiset tilanteet eivät kuulu ykkös- ja kakkosluokkalaisten arkeen.

Äiti ei haluaisi enää viedä lastaan kyseiseen iltapäiväkerhoon, mutta hänellä ei ole tällä hetkellä vaihtoehtoja, kun korvaavaa hoitopaikkaa ei ole vielä löytynyt.

Näin vastaa iltapäiväkerho

Iltapäiväkerhon rehtori pitää todella harmillisena, että Iltalehteen yhteyttä ottanut äiti kokee, että hänen huoltaan ei ole otettu vakavasti.

- Suhtaudumme kaikkeen iltapäiväkerhotoimintaa koskevaan palautteeseen vakavasti ja selvitämme tilanteet aina, rehtori toteaa.

Rehtorin mukaan iltapäiväkerhossa on talven aikana " sattunut monenlaista " , mutta kaikki tilanteet on selvitetty kyseessä olevien lasten ja huoltajien kanssa ja tarvittaessa on myös keskusteltu koulun henkilökunnan kanssa.

Rehtori kertoo, että iltapäiväkerhossa on neljä ohjaajaa ja reilut 40 lasta, eli ohjaajamäärä on kaupungin suositusten mukainen.

- Esimerkiksi tuo tilanne pyörätuolin kanssa sattui heti alkusyksystä ja selvitettiin saman tien, eikä vastaavaa enää sattunut. Samoin kiipeilytilanteesta on keskusteltu huoltajan kanssa, rehtori sanoo.

Puhelimien käyttöä valvotaan tiukemmin

Rehtori vahvistaa äidin kuvaaman tilanteen, jossa koulun ulkopuolella oli nähty epäilyttävä mies.

- Kerhoon soitti yhden lapsen huoltaja, joka kertoi, että koulun ulkopuolella on mieshenkilö, joka on houkutellut mukaansa kerholaista hakemaan tullutta 15-vuotiasta isosiskoa. Tyttö oli soittanut tästä tilanteesta vanhemmalleen, joka puolestaan soitti kerhoon. Siinä tilanteessa ohjaajat päättivät lähettää vanhemmille tekstiviestin ja tiedottaa asiasta.

Iltapäiväkerhon ohjaajat eivät ole rehtorin mukaan nähneet kyseistä miestä ja ohjaajat ovat tapahtuneen jälkeen kiinnittäneet erityistä huomiota kotiinlähtötilanteen turvallisuuteen. Asiasta on myös keskusteltu koululla, ja myös poliisiin on oltu yhteydessä, rehtori kertoo.

Rehtorin mukaan lapset saavat käyttää kerhossa matkapuhelimia pienen ajan päivittäin ja esimerkiksi kuunnella musiikkia Youtubesta.

- Kyseinen musiikkivideo oli lasten löytämä ja siitä oli tullut keskustelua, mitä videon hahmo esittää. Tästä ohjaajat ovat sanoneet, että se on tanssia. Video ei kuitenkaan ole ohjaajien lapsille esittämä. Jatkossa aikuiset valvovat matkapuhelimien käyttöä tiukemmin ja jos huoltajapalautteen perustella käyttö tulisi kokonaan kieltää, se tehdään, rehtori sanoo.

Rehtorin mukaan ohjaajien ja huoltajien vuorovaikutukseen kiinnitetään jatkossa ryhmässä enemmän huomiota.